Úradný vestník L 285 , 23/10/2002 S. 0003 - 0006



Spoločná pozícia Rady z 21. októbra 2002 o Rwande a o zrušení spoločnej pozície 2001/799/SZBP (2002/830/SZBP) RADA EURÓPSKEJ ÚNIE, so zreteľom na Zmluvu o Európskej únii, a najmä na jej článok 15, keďže: (1) spoločnými pozíciami 2000/558/SZBP [1] a 2001/799/SZBP [2] Rada určila ciele a priority Európskej únie vo vzťahu k Rwande. (2) Spoločnou pozíciou 96/250/SZBP [3] menovala Rada osobitného splnomocnenca pre oblasť afrických Veľkých jazier. (3) Článok 8 dohody o spolupráci medzi členmi africkej, karibskej a tichomorskej skupiny štátov na jednej strane a Európskym spoločenstvom a jeho členskými štátmi na druhej strane, podpísanej v Cotonou 23. júna 2000 [4], ustanovuje vytvorenie politického dialógu medzi Európskou úniou a všetkými signatárskymi štátmi dohody s cieľom dosiahnuť ciele dohody, najmä s ohľadom na mier, bezpečnosť a podporu stabilného a demokratického politického prostredia. (4) Vo svetle vývoja v Rwande od novembra 2001 by mala byť prijatá nová spoločná pozícia k Rwande a spoločná pozícia 2001/799/SZBP by mala byť zrušená, PRIJALA TÚTO SPOLOČNÚ POZÍCIU: Článok 1 Ciele a priority Európskej únie v jej vzťahoch s Rwandou majú za cieľ povzbudiť, stimulovať a podporovať proces: a) obnovy po genocíde a podpory národného zmierenia; b) obnovy, zníženia chudoby a rozvoja; c) ochrany a podpory ľudských práv a základných slobôd; d) prechodu k demokracii, S vedomím, že regionálna nestabilita môže ohroziť dosiahnutie týchto cieľov, podporuje Európska únia vládu Rwandy v práci, najmä prostredníctvom jej zahraničnej politiky, smerujúcej k dosiahnutiu regionálnej stability, tak ako to robí pri všetkých ostatných stranách konfliktu v regióne. Článok 2 Európska únia potvrdzuje, že za pokrok v oblastiach uvedených v článku 1 zodpovedá predovšetkým vláda Rwandy. S cieľom podporiť a povzbudiť jej úsilie vyvíja Európska únia konštruktívny a kritický politický dialóg s vládou Rwandy, tiež prostredníctvom úradu jej osobitného splnomocnenca pre oblasť afrických Veľkých jazier, na základe ustanovení tejto spoločnej pozície. Článok 3 Európska únia s ohľadom na regionálnu zahraničnú a bezpečnostnú politiku rwandskej vlády: a) vítajúc uzatvorenie dohody medzi Rwandou a Demokratickou republikou Kongo (DRK), podpísanej v Pretórii 30. júla 2002, zároveň vyzýva vládu Rwandy, aby dokončila stiahnutie rwandských jednotiek z DRK a pokračovala v dodržiavaní Pretórijskej dohody; b) naliehavo vyzýva vládu Rwandy, aby dodržiavala záväzky, ktoré prijala, okrem iného, v Lusake (v júli 1999), v Kampale (v apríli 2000) a v Harare (v decembri 2000) v záujme vyjednaného, mierového a rýchleho urovnania krízy v DRK, a aby plnila príslušné rezolúcie Bezpečnostnej rady OSN, najmä rezolúcie 1304 (2000), 1341 (2001), 1355 (2001), 1376 (2001), 1399 (2002) a 1417 (2002); c) povzbudzuje rwandskú vládu, aby využila svoj vplyv na zabezpečenie dodržiavania ľudských práv a bezpečnosti civilistov vo východnej časti DRK; d) vyzýva rwandskú vládu, aby podporovala dialóg a systematické hľadanie mierových riešení s príslušnými orgánmi susedných štátov dotknutých krízou v DRK a v Burundi; e) žiada rwandské orgány tak, ako žiada všetky strany konfliktu, aby brali náležitý ohľad na odporúčania a opatrenia, ktoré prípadne prijme Organizácia Spojených národov s ohľadom na protiprávneho využívania prírodných zdrojov v DRK. Článok 4 S ohľadom na situáciu v Rwande je úsilie Európskej únie založené na týchto zásadách: a) čo sa týka zmierenia a rozdelenia moci, Európska únia povzbudzuje a podporuje zmierenie medzi všetkými Rwanďanmi v Rwande aj mimo územia Rwandy, prostredníctvom dialógu medzi všetkými skupinami, ktoré odmietajú násilie a genocídu. Taký dialóg musí byť široký a musí sa snažiť o zlepšenie deľby moci, demokratizáciu krajiny, národnú obnovu a ochranu menšín. S ohľadom na vlastnú zodpovednosť vlády v tejto záležitosti Európska únia zdôrazňuje význam, ktorý prikladá nezávislosti a reprezentatívnosti Komisie národnej jednoty a zmierenia, ktorej činnosť podporuje; b) s ohľadom na demokratizáciu Európska únia: i) zdôrazňuje význam dodržiavania politickej rovnováhy ustanovenej základným zákonom Rwandy. Dôrazne povzbudzuje vládu Rwandy a Komisiu pre právo a ústavu, aby dokončili, v úzkej spolupráci s obyvateľstvom, návrh novej ústavy s cieľom vytvoriť nový inštitucionálny rámec pre krajinu, zaručiť účinnú ochranu občianskych a politických práv Rwanďanov vrátane slobodného zakladania politických strán, ochrany sociálnej súdržnosti a ochrany základných práv a slobôd; ii) zdôrazňuje potrebu širokej účasti na voľbách a naliehavo vyzýva rwandskú vládu, aby vytvorila volebný mechanizmus, ktorý zabezpečí slobodné a spravodlivé voľby, zaručujúci práva pre všetkých Rwanďanov a pre všetky skupiny spoločnosti (vrátane politických strán) vyjadriť svoje názory, slobodu prejavu, vrátane záruk pre slobodné médiá a účasť občianskej spoločnosti na verejnej diskusii, a transparentnosť vzhľadom na celý volebný proces a právne predpisy upravujúce voľby; iii) víta oznámenie Národnej volebnej komisie, že parlamentné a prezidentské voľby sa uskutočnia v druhej polovici roka 2003, ako aj pozvanie pre medzinárodné spoločenstvo pozorovať voľby; iv) zdôrazňuje svoju oddanosť nezávislosti, ktorú by Komisia mala mať na zaručenie dôveryhodnosti volebného procesu, a žiada orgány, aby zaručili skutočnú nezávislosť volebnej komisie; v) povzbudzuje rwandskú vládu, aby pokračovala v rozširovaní zodpovednosti, právomocí a prostriedkov zvolených miestnych orgánov tak, aby zabezpečila účasť miestneho obyvateľstva na politickom a rozvojovom procese, a je stále pripravená podporiť tento proces vhodnými prostriedkami, ako aj pokračovať v podpore smerovania k decentralizácii, ku ktorej dala vláda podnet v máji 2000; c) so zreteľom na súdnictvo a tradičný výkon spravodlivosti "Gacaca" (participatívne súdnictvo založené na tradičných súdoch), Európska únia vyhlasuje, že: i) víta oficiálne začatie činnosti súdov "Gacaca" a vyzýva vládu Rwandy, aby sledovala nadchádzajúce postupy v úzkej spolupráci s národnými a medzinárodnými nevládnymi organizáciami; ii) uznáva konštruktívnu úlohu, ktorú môže Gacaca zohrať pri riešení následkov genocídy z roku 1994, najmä urýchlením súdneho konania vo vzťahu k osobám, ktoré sú doteraz vo väzení pre podozrenie z účasti na genocíde; iii) zdôrazňuje potrebu pokračovať v zavádzaní systému Gacaca a v zavádzaní sociálnych služieb s prihliadaním na základné práva všetkých zúčastnených; iv) v tomto ohľade vyzýva vládu Rwandy a najvyšší súd, aby zabezpečili výkon spravodlivosti Gacaca v súlade s medzinárodnými normami týkajúcimi sa ľudských práv; v) vyzýva tiež súdy Gacaca, aby zaviedli všeobecnú zhovievavosť ako základnú zásadu ich práce a aby zabezpečili zákonné práva tak obvineným, najmä so zreteľom na obhajobu a odvolanie, ako aj občianskym účastníkom konania; vi) ďalej vyzýva rwandskú vládu, aby sa presvedčila, či sú všetky opatrenia, ktoré sa týkajú riadneho výkonu spravodlivosti Gacaca, vykonávané, najmä s ohľadom na súdne konanie pred týmito súdmi; vii) bude pokračovať, spolu ostatnými partnermi rwandskej vlády, v poskytovaní koordinovanej pomoci systému Gacaca zavedenému v súlade s vyššie uvedenými zásadami; viii) vyzýva rwandské orgány, aby pokračovali vo zvyšovaní všeobecného povedomia medzi obyvateľstvom a najmä medzi tými, ktorý prežili genocídu o potrebe prijať tieto zásady, s cieľom súčasne riešiť problém beztrestnosti a dosiahnuť pragmatické riešenie znepokojujúceho problému počtu väzňov čakajúcich na súdne konanie v zúfalých podmienkach vo väzbe; ix) naliehavo vyzýva rwandskú vládu, aby pokračovala v jej úsilí znížiť počet väzňov (najmä ohrozených skupín ako sú starší ľudia, chorí a slabí, tých, ktorí sú maloletí alebo boli maloletí v čase spáchania činu, pre ktorý boli zadržaní); x) v tejto súvislosti víta skutočnosť, že v rámci Gacaca boli uskutočnené predbežné vyšetrovania a viedli k prepusteniu mnohých väzňov, proti ktorým nemohlo byť začaté žiadne trestné konanie. Európska únia: i) podporuje prácu Medzinárodného trestného tribunálu pre Rwandu (ICTR) so sídlom v Arushi a najmä obnovuje svoje úsilie, aby zabezpečila, že všetky štáty vydajú ICTR všetkých tých, ktorých obžaloval z genocídy a iných vážnych porušení medzinárodného humanitárneho práva. Usiluje sa o neustále zlepšovanie administratívnej efektívnosti tribunálu: ii) naliehavo vyzýva vládu Rwandy, aby plne dodržiavala svoj záväzok spolupracovať s ICTR a doručovať všetky informácie vyžiadané ICTR bez ohľadu na dotknuté osoby alebo inštitúcie. Európska únia vyzýva vládu Rwandy, aby dodržiavala svoje záväzky podľa Medzinárodného paktu o občianskych a politických právach a dodržiavala ostatné medzinárodné záruky týkajúce sa trestu smrti a aktívne ju vyzýva, aby zvážila zrušenie trestu smrti. Európska únia tiež vyzýva vládu Rwandy, aby pristúpila k Rímskemu štatútu Medzinárodného trestného súdu; d) so zreteľom na politiku osídľovania dedín víta Európska únia skutočnosť, že prioritou vlády Rwandy v rámci jej stratégie je znižovanie chudoby a predstava o dobrovoľnom osídľovaní vidieka v rámci tejto stratégie; e) so zreteľom na ľudské práva Európska únia: i) vyzýva vládu Rwandy, aby pokračovala vo svojej spolupráci s úradom Vysokého komisára OSN pre ľudské práva; ii) naliehavo vyzýva vládu Rwandy, aby podporovala a konkrétnymi opatreniami chránila ľudské práva všetkých Rwanďanov, tiež prostredníctvom zabezpečenia nezávislého a účinného fungovania Národnej komisie pre ľudské práva a uľahčovaním činností organizácií pre ľudské práva pôsobiacich v Rwande; iii) vyzýva Národnú komisiu pre ľudské práva, aby pokračovala v práci s príslušnými nevládnymi organizáciami, prehĺbila svoju činnosť a zrýchlila zavádzanie svojho akčného programu, ku ktorému Európska únia prispieva; f) s ohľadom na hospodársky a sociálny vývoj a spoluprácu zdôrazňuje Európska únia úzke väzby medzi riadnym zavádzaním strategického programu znižovania chudoby a neustálym úsilím rwandskej vlády prispievať k dosiahnutiu opätovného mieru a bezpečnosti v regióne, najmä v DRK, a upevňovať proces zmierenia a demokratizácie v Rwande. Vítajúc stiahnutie rwandských jednotiek s DRK zdôrazňuje Európska únia, že úsilie s cieľom mierového urovnania konfliktu v DRK ovplyvnia, na základe podrobného preskúmania príslušnými orgánmi, vzťahy spolupráce medzi Európskou úniou a Rwandou; g) so zreteľom na opätovné začlenenie osôb, ktoré prežili genocídu, demobilizovaných vojakov a všetkých ostatných vysídlených osôb Európska únia povzbudzuje a podporuje úsilie rwandskej vlády uľahčiť tento proces, tiež prostredníctvom spolupráce s príslušnými medzinárodnými organizáciami. Predovšetkým Európska únia v spolupráci s ostatnými medzinárodnými inštitúciami, ako je Svetová banka, naďalej vyjadruje svoju pripravenosť podporiť demobilizáciu rwandskej armády a plán odzbrojenia, demobilizácie, repatriácie a znovuzačlenenia negatívnych síl (bývalí FAR a Interahamwe). Európska únia je presvedčená, že problém odzbrojenia rwandských ozbrojených skupín v DRK, tak ako problém odzbrojenia ostatných ozbrojených skupín, nemôže byť vyriešený pomocou sily, ale len dobrovoľne a s použitím stimulov v rámci politických záväzkov príslušných krajín. Preto požaduje, aby všetky štáty v regióne upustili od poskytovania vojenskej podpory týmto skupinám. Víta programy navrhnuté rwandskou vládou na opätovné začlenenie vracajúcich sa utečencov a naliehavo vyzýva vládu Rwandy, aby naďalej úplne bezpečne prijímala všetkých bývalých bojovníkov a utečencov, ktorí sa nepodieľali na genocíde alebo vojnových zločinoch, najmä ako súčasť operácií odzbrojenia, demobilizácie, repatriácie a opätovného začlenenia, ktoré sú ustanovené v Dohode z Lusaky a Pretórijskej dohode. Článok 5 Rada berie na vedomie, že Komisia zamýšľa zamerať svoje opatrenia na dosiahnutie cieľov a priorít tejto spoločnej pozície, prípadne vhodnými opatreniami spoločenstva. Článok 6 Pri vykonávaní tejto spoločnej pozície Európska únia úzko spolupracuje s Organizáciou Spojených národov, Organizáciou africkej jednoty a inými zainteresovanými organizáciami. Článok 7 Vykonávanie tejto spoločnej pozície sa pravidelne sleduje. Prehodnotí sa v priebehu dvanástich mesiacov. Článok 8 Spoločná pozícia 2001/799/SZBP sa týmto zrušuje. Článok 9 Táto spoločná pozícia nadobúda účinnosť dňom jej prijatia. Článok 10 Táto spoločná pozícia sa uverejní v Úradnom vestníku Európskych spoločenstiev. V Luxemburgu 21. októbra 2002 Za Radu predseda P. S. Møller [1] Ú. v. ES L 236, 20.9.2000, s. 1. [2] Ú. v. ES L 303, 20.11.2001, s. 1. [3] Ú. v. ES L 87, 4.4.1996, s. 1. Spoločná pozícia zmenená a doplnená spoločnou pozíciou 2000/347/SZBP (Ú. v. ES L 122, 24.5.2000, s. 6). [4] Ú. v. ES L 184, 13.7.2002, s. 24. --------------------------------------------------